น้ำมันดิบปิดลดลง 56 เซนต์
สัญญาน้ำมันดิบตลาดนิวยอร์ก ปิดลดลง 56 เซนต์ที่ 92.7 ดอลลาร์ต่อบาร์เรล หลังข้อมูลแรงงานสหรัฐอ่อนแอ
6 เม.ย. 2556

สัญญาน้ำมันดิบตลาดนิวยอร์ก ปิดลดลง 56 เซนต์ที่ 92.7 ดอลลาร์ต่อบาร์เรล หลังข้อมูลแรงงานสหรัฐอ่อนแอ
สัญญาน้ำมันดิบเวสต์เท็กซัส (WTI) ตลาดนิวยอร์ก ส่งมอบเดือนพ.ค.ลดลง 56 เซนต์ หรือ 0.6% ปิดที่ 92.7 ดอลลาร์ต่อบาร์เรล ซึ่งเป็นระดับต่ำสุดในรอบ 2 สัปดาห์
ส่วนสัญญาน้ำมันดิบเบรนท์ส่งมอบเดือนพ.ค.ที่ตลาดลอนดอน ร่วงลง 2.22 ดอลลาร์ หรือ 2.09% ที่ระดับ 104.12 ดอลลาร์ต่อบาร์เรล 
กระทรวงแรงงานสหรัฐเปิดเผยว่า ตัวเลขจ้างงานนอกภาคเกษตรปรับตัวเพิ่มขึ้นเล็กน้อยเพียง 88,000 ตำแหน่งในเดือนมี.ค. ซึ่งเป็นระดับต่ำสุดในรอบ 9 เดือน และน้อยกว่าที่นักวิเคราะห์คาดว่าจะเพิ่มขึ้น 190,000-200,000 ตำแหน่ง ส่วนอัตราว่างงานลดลงมาอยู่ที่ 7.6% ซึ่งเป็นระดับต่ำสุดในรอบ 4 ปี จากระดับ 7.7.% ในเดือนก่อนหน้านี้
การเปิดเผยตัวเลขจ้างงานนอกภาคเกษตรล่าสุดนี้บ่งชี้ถึงการขยายตัวที่ช้าลงในตลาดแรงงานก่อนที่สหรัฐจะเข้าสู่ฤดูใบไม้ผลิ ซึ่งสอดคล้องกับรายงานจำนวนผู้ขอรับสวัสดิการว่างงานในรอบสัปดาห์ที่สิ้นสุดวันที่ 30 มี.ค. ซึ่งพุ่งขึ้น 28,000 ราย แตะระดับ 385,000 ราย ตรงข้ามกับที่นักวิเคราะห์คาดว่าจะลดลงแตะระดับ 350,000 ราย